‘দুয়ারে সরকার’-এর জন্য জেলাশাসকদের জন্য নতুন নির্দেশ নবান্নর

কলকাতা: পশ্চিমবঙ্গে আবার শুরু হতে চলেছে ‘দুয়ারে সরকার’ (Duyare Sarkar) কর্মসূচি। আগামী ২৪ জানুয়ারি থেকে ১ ফেব্রুয়ারি পর্যন্ত এই কর্মসূচি চলবে। রাজ্যের প্রত্যন্ত এলাকার সাধারণ মানুষের কাছে গুরুত্বপূর্ণ সরকারি পরিষেবা পৌঁছে দেওয়ার লক্ষ্যে মুখ্যমন্ত্রী মমতা বন্দ্যোপাধ্যায় (Mamata Banerjee) ‘দুয়ারে সরকার’ প্রকল্প চালু করেন। তবে এবারের কর্মসূচিকে উৎসবের মতো করে পালন করার পরিকল্পনা নিচ্ছে নবান্ন।

গতবারের তুলনায় এবার আরও বেশি পরিষেবা অন্তর্ভুক্ত করা হয়েছে। স্বাস্থ্যসেবা, শিক্ষাব্যবস্থা, পেনশন, কৃষি এবং সমাজকল্যাণের মতো প্রকল্পগুলির সুবিধা এবার প্রত্যন্ত এলাকার মানুষের কাছেও সহজে পৌঁছে দিতে উদ্যোগী হয়েছে সরকার।

আরও পড়ুন: পুরী থেকে গ্রেফতার জাল আধার

রাজ্যের মুখ্য সচিবের নেতৃত্বে একটি বৈঠকে নির্দেশ হয়েছে, কোনও এলাকা বা মৌজা যেন এই কর্মসূচির আওতার বাইরে না থাকে। মুখ্য সচিব রাজ্যের সব জেলাশাসকদের (District Magistrate) বলেছেন, বেআইনি খনন ও রাস্তার উপর ওভারলোডিং বন্ধে কঠোর ব্যবস্থা নিতে হবে। একইসঙ্গে সরকারি জমি রক্ষা করার উপরেও জোর দেওয়া হয়েছে এই বৈঠকে।

আসলে প্রশাসন এবারের ‘দুয়ারে সরকার’ কর্মসূচিকে আরও বেশি মানুষের কাছে পৌঁছনোর জন্য একাধিক পরিকল্পনা গ্রহণ করেছে। প্রত্যন্ত এলাকার মানুষ, যারা এতদিন সরকারি প্রকল্পের সুবিধা থেকে বঞ্চিত ছিলেন, তারাও এবার সরাসরি উপকৃত হবেন।